./data/phi0474/phi035/phi0474.phi035.perseus-lat2.xml
recedit igitur a Mutina? ‘nescio ’ paret senatui? ‘credo,’ inquit Calenus ‘sed ita ut teneat dignitatem ’ valde hercules vobis laborandum est, patres conscripti, ut vestram dignitatem amittatis, quae maxima est; Antoni, quae neque est ulla neque esse potest, retineatis, ut eam per vos reciperet quam per se perdidit  si iacens vobiscum aliquid ageret, audirem fortasse: quamquam—sed hoc malo dicere, audirem: stanti resistendum est aut concedenda una cum dignitate libertas  at non est integrum: constituta legatio est